CELEX: 52013PC0925
Language: hu
Date: 2013-12-18
Title: Javaslat A TANÁCS HATÁROZATA egyrészről az Európai Unió és tagállamai, és másrészről a Fülöp-szigeteki Köztársaság közötti partnerségi és együttműködési keretmegállapodás megkötéséről

|
			
		
		
		52013PC0925
		
			Javaslat A TANÁCS HATÁROZATA egyrészről az Európai Unió és tagállamai, és másrészről a Fülöp-szigeteki Köztársaság közötti partnerségi és együttműködési keretmegállapodás megkötéséről /* COM/2013/0925 final - 2013/0441 (NLE) */
			
				
		
		
			
			   	INDOKOLÁS
2004 novemberében a Tanács felhatalmazta a Bizottságot arra, hogy
egyedi partnerségi és együttműködési keretmegállapodásokról tárgyaljon
Thaifölddel, Indonéziával, Szingapúrral, a Fülöp-szigetekkel, Malajziával és
Bruneijel. A Fülöp-szigetekkel 2009 februárjában kezdődtek tárgyalások,
amelyeket 2010 júniusában zártak le. A Coreper jóváhagyását követően 2010.
június 25-én mindkét fél parafálta a partnerségi és együttműködési
keretmegállapodást. A partnerségi és együttműködési keretmegállapodást 2012.
július 11-én írták alá Phnom Penh-ben, az ASEAN regionális fórum miniszteri találkozóján.
A partnerségi és együttműködési
keretmegállapodás a Fülöp-szigetekkel kötött első kétoldalú
megállapodásnak számít, továbbá az Európai Gazdasági Közösség és a Délkelet-ázsiai
Nemzetek Szövetségének (ASEAN) tagországai között létrejött 1980-as
együttműködési megállapodás jelenlegi jogi keretének helyébe lép. A
Fülöp-szigetekkel kötött partnerségi és együttműködési keretmegállapodás
politikai szempontból jelentős lépés a kétoldalú kapcsolatok és az EU
Délkelet-Ázsiában betöltött szerepének erősítésében, aminek alapját a
közös egyetemes értékek, mint például a demokrácia és az emberi jogok képezik.
A megállapodás utat nyit a politikai, regionális és globális együttműködés
fokozása felé.
A partnerségi és együttműködési
keretmegállapodás az EU külpolitikája szempontjából központi szerepet játszó
kötelezettségeket tartalmaz, ideértve az emberi jogokra, a nonproliferációra, a
terrorizmus elleni küzdelemre és a Nemzetközi Büntetőbíróságra vonatkozó
rendelkezéseket. A megállapodás aktuális kérdésekre is kiterjed, így például a
békefolyamatra és a katasztrófakockázat-kezelésre.
A partnerségi és együttműködési
keretmegállapodás szakpolitika-területek széles skáláján erősíti az
ágazati együttműködést, például a migráció, az adózás, a környezetvédelem,
az energia, a tudomány és technológia, a tengeri és légi közlekedés, a
turizmus, a kultúra, a pénzmosás és a terrorizmus finanszírozása, a tiltott
kábítószerek, a szervezett bűnözés és a korrupció területén.
A partnerségi és együttműködési
keretmegállapodás jelentősen bővíti a kölcsönös
kötelezettségvállalások terjedelmét a gazdasági és kereskedelmi területeken. A
megállapodás fontos kereskedelmi együttműködési szakaszt tartalmaz, amely
várhatóan megkönnyíti majd a szabadkereskedelmi megállapodásról folyó
tárgyalásokat. A megállapodás megkötése összhangban áll azon uniós
célkitűzéssel, amely az EU és az ASEAN-országok közötti kapcsolatok átfogó
és koherens gazdasági és politikai keretrendszerének kialakítására irányul.
Ezenkívül a keretmegállapodásnak fontos fejlesztési komponense van, amely
szigorú rendelkezéseket tartalmaz az EU pénzügyi érdekeinek védelmében.
A Bizottság megjegyzi, hogy az EU és
Fülöp-szigeteki Köztársaság közötti partnerségi és együttműködési
keretmegállapodás aláírásáról szóló, 2012/272/EU tanácsi határozat a C-377/12
sz. bírósági ügy tárgyát képezi: a Bizottság arra kérte a Bíróságot, hogy
semmisítse meg az említett határozatot azon részében, amelyben a Tanács a
közlekedésre (az EUMSZ 91. és 100. cikke), a visszafogadásra (az EUMSZ 79.
cikkének (3) bekezdése) és a környezetvédelemre (az EUMSZ 191. cikkének (4)
bekezdése) vonatkozó jogalapokat adott a határozathoz. A Bizottság arra kérte a
Bíróságot, hogy tartsa fenn a vitatott határozat joghatásait. A Bíróság
C-377/12. sz. ügyben hozott ítélete szerint e partnerségi és
együttműködési keretmegállapodás megkötéséről szóló tanácsi határozat
jogalapja a 207. cikk, a 209. cikk és a 218. cikk (6) bekezdése.
A Bizottság felhívja a Tanács figyelmét a
megállapodás azon preambulumbekezdésére, amely az Egyesült Királyságnak,
Írországnak és Dániának a Szerződések 21. és 22. jegyzőkönyve
szerinti különleges helyzetéről szól. E preambulumbekezdés beillesztése
kizárólag e szöveg kialakítása miatt volt szükséges. A jelenleg az Európai
Bíróság által tárgyalt C-377/12 sz. ügy kimenetelétől függően e
preambulumbekezdést egy későbbi szakaszban esetleg el kell majd hagyni
vagy át kell fogalmazni. A Bizottság álláspontja szerint amíg le nem zárul ez az
ügy, nem zárható le e megállapodás megkötésének eljárása.
2013/0441 (NLE)
Javaslat
A TANÁCS HATÁROZATA
egyrészről az Európai Unió és
tagállamai, és másrészről a Fülöp-szigeteki Köztársaság közötti
partnerségi és együttműködési keretmegállapodás megkötéséről
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 207. és 209.
cikkére, összefüggésben a 218. cikke (6) bekezdésének a) pontjával,
tekintettel az Európai Bizottság javaslatára,
tekintettel az Európai Parlament véleményére,
mivel:
(1)       A 2012/272/EU tanácsi
határozattal[1]
összhangban 2012. július 11-én aláírták az egyrészről az Európai Unió és
tagállamai, és másrészről a Fülöp-szigeteki Köztársaság közötti
partnerségi és együttműködési keretmegállapodást, figyelemmel annak
későbbi időpontban való megkötésére.
(2)       A megállapodást az Európai
Unió nevében jóvá kell hagyni,
ELFOGADTA EZT A HATÁROZATOT:
1. cikk
Az egyrészről az Európai Unió és
tagállamai, és másrészről a Fülöp-szigeteki Köztársaság közötti partnerségi
és együttműködési keretmegállapodás az Unió nevében jóváhagyásra kerül.
A megállapodás szövegét csatolták e
határozathoz.
2. cikk
Az Unió külügyi és biztonságpolitikai főképviselője
tölti be a megállapodás 48. cikke szerinti vegyes bizottság elnöki tisztségét.
A vegyes bizottságban – a tárgyalt témától
függően – az Unió, vagy adott esetben az Unió és a tagállamok
képviselői vesznek részt.
3. cikk
A Tanács elnöke jelöli ki a megállapodás
57. cikkének (1) bekezdésében előírt értesítésnek az Európai Unió
nevében történő megtételére jogosult személyt.
4. cikk
Ez a határozat elfogadásának napján lép
hatályba. A határozatot az Európai Unió Hivatalos Lapjában ki kell
hirdetni.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 134., 2012.5.24., 3. o.